**Astudiaeth Achos 3**

**Troseddau Gwn**

**(Ymateb Myfyrwyr Ysgol Uwchradd Marjory Stoneman Douglas, Parkland, Florida i ymosodiad gwn ar eu hysgol)**

**(Uwchradd)**

**Beth ddigwyddodd?**

Ar 14 Chwefror 2018, lladdodd Nikolas Cruz, cyn-ddisgybl 19 blwydd oed ysgol uwchradd Marjory Stoneman Douglas yn Parkland, Florida 14 o ddisgyblion a 3 aelod o staff ac anafu 17 eraill mewn ymosodiad â gynnau.

Nid y tro cyntaf i’r fath drasiedi ddigwydd mewn ysgol yn yr Unol Daleithiau oedd hyn. Lladdwyd 13 o bobl yng nghyflafan Ysgol Uwchradd Columbine, Colorado yn 1999, a bu ‘na nifer o ymosodiadau gan saethwyr ym mis Hydref a Tachwedd 2017.

**Sut ymatebodd y bobl ifanc?**

Wrth i gyfryngau’r byd ymgasglu y tu fas i’r ysgol, daeth criw o ddisgyblion at ei gilydd i lansio ymgyrch. Pedwar diwrnod ar ôl y saethu roedd ganddynt slogan a hashnod - #NeverAgain. Roedd ganddynt hefyd amcanion clir ar reoli gynnau a chynlluniau ar gyfer gwrthdystiad cenedlaethol i’w gynnal ar 24 Mawrth.

*‘Gweithiom ni yn ddi-baid am ein bod ni yn gwybod y byddai sylw gan y Wasg am y drasiedi hon yn edwino o fewn pythefnos. Byddai jest yn ddigwyddiad arall. Roeddem ni am gadw hyn yn y newyddion fel y byddai pobl yn sylweddoli bod y peth erchyll yma wedi bod yn digwydd ers degawdau a bod rhaid i ni ei ddatrys cyn bod bywyd diniwed arall yn cael ei gipio.’*

**John Barnitt, disgybl Parkland**

“*Datblygodd y grŵp yn gyflym i fod yn un oedd yn fodlon siarad am y newid roedden nhw am ei weld. Yn gyflym iawn trefnon nhw eu hymdrechion ar y cyfryngau cymdeithasol. Roedd hi mor drawiadol i weld y bobl ifanc yma 16 – 17 blwydd oed a oedd mor drefnus ac yn ymateb i gannoedd o geisiadau am gyfweliadau gan newyddiadurwyr.”*

**Kyra Gurney, newyddiadurwraig**

**Gorymdaith dros ein Bywydau**

Ar 24 Mawrth amcangyfrifir bod 800,000 o bobl wedi ymuno â gwrthdystiad Gorymdaith dros ein Bywydau a drefnwyd yn Washington gan fyfyrwyr Parkland yn galw am reolaeth dros gynnau. Fe wnaeth llawer mwy o bobl fynychu gwrthdystiadau cysylltiedig ar draws yr UD ac o gwmpas y byd.

Photo: Michael Nigro / SIPA USA / PA Images

**Pa lwyddiant a gawsant?**

Er gwaethaf llwyddiant ‘Byth Eto’ (‘Never Again’) a’r Orymdaith dros ein Bywydau, mae datblygiadau yn y maes gwleidyddol wedi bod yn gyfyngedig. Er bod llywodraethau rhai taleithiau wedi pasio deddfau i reoli gynnau yn yr wythnosau yn dilyn 14 Chwefror 2018, nid ddigwyddodd ddim ar lefel genedlaethol. Ailadroddodd Yr Arlywydd Trump ei gefnogaeth dros y Gymdeithas Reifflau Cenedlaethol / the National Rifle Association (NRA). Fe wnaeth e hyd yn oed awgrymu’r syniad y dylai athrawon gario arfau. Yn y cyfamser lladdwyd 10 o bobl ar 18 Mai yn Ysgol Uwchradd Santa Fe yn Texas. Dyma 23ain ddigwyddiad saethu mewn ysgol yn yr Unol Daleithiau yn 2018.

*‘Rwy wir yn teimlo bod yr awyrgylch yn newid. NId yw’r plant hyn sydd wedi’u heffeithio gan drais oherwydd gynnau yn fodlon ei ddioddef bellach, fel y gwelir trwy’r gwrthdystiadau a gynhaliwyd ar draws y wlad – a fyddan nhw ddim yn rhoi’r gorau iddi.’*

**Po Murray, Ymgyrchydd dros reoli gynnau**

**Gweithgareddau:**

**Ymchwilio**

* Mae llawer o bobl yn yr Unol Daleithiau yn sefyll yn gadarn yn erbyn unrhyw newidiadau yn y gyfraith a fyddai yn rheoli gynnau. (Gelwir nhw yn ‘Gun Lobby’). Ar hyn o bryd mae 2il Welliant (Amendment) i’r Cyfansoddiad yn caniatáu i Americanwyr berchen ar a chario gynnau. Fe welir hyn gan rai, felly, yn hawl gyfansoddiadol dinesydd Americanaidd. Mae’r rhain yn cynnwys yr NRA (National Rifle Association). Am fwy o fanylion am eu safbwynt, gweler: <https://home.nra.org/>

Mae’r Arlywydd Trump wedi awgrymu y dylid rhoi gynnau i athrawon mewn ysgolion er mwyn amddiffyn disgyblion. Mae rhai pobl yn gweld hyn yn ffordd effeithiol o ymateb i’r trais. Mae eraill yn gadarn yn erbyn y syniad. Gweler mwy yma: [www.theguardian.com/commentisfree/2018/feb/22/arm-teachers-trump-nra-gun-safety-plan-why-its-wrong](http://www.theguardian.com/commentisfree/2018/feb/22/arm-teachers-trump-nra-gun-safety-plan-why-its-wrong)

and [www.edweek.org/ew/issues/arming-teachers.html](http://www.edweek.org/ew/issues/arming-teachers.html)

Er nad ywr grwpiau yn erbyn gynnau yn yr UD mor ddylanwadol, maent yn bodoli. Gweler: <https://www.csgv.org/> (Coalition to End Gun Violence). Ers cyflafan Parkland, mae rhieni’r bobl ifanc hefyd wedi lansio ymgyrch i stopio trais gan gynnau. Gweler: <https://www.facebook.com/StandWithParkland>.

**Trafod**

* Beth ydych chi yn meddwl am yr hyn a wnaeth y myfyrwyr ar ôl y saethu yn eu hysgol? A oedd yn effeithiol – yn y tymor byr / yn y tymor hir?
* Cynhaliwch **ddadl** yn eich ystafell ddosbarth. (Bydd rhaid ichi ddychmygu eich bod chi yn byw yn yr Unol Daleithiau!) Trafodwch y cynnig (motion): *‘Dylid gwahardd pobl gyffredin rhag cario gynnau oni bai bod ganddynt drwydded arbennig a’u bod nhw wedi bod trwy brofion cefndirol.’*

Gallwch ddod o hyd i adnoddau i’ch cefnogi wrth ddatblygu a chynnal dadl yma: [www.wcia.org.uk/global-learning/resources/debating-resources/](http://www.wcia.org.uk/global-learning/resources/debating-resources/)

**Ymateb**

* Dychmygwch eich bod chi yn un o’r disgyblion a oroesodd ymosodiad Parkland. Ysgrifennwch **blog neu adroddiad** am yr hyn ddigwyddodd a sut roeddech chi yn teimlo.
* Ysgrifennwch **lythyr i bapur newydd** yn rhoi eich safbwynt am drais oherwydd gynnau mewn ysgolion.
* **Tynnwch lun** neu greu **poster** yn mynegi eich ymateb i droseddau gwn. Gallwch wneud hyn yn unigol neu fesul dosbarth. Cofiwch ddefnyddio’r hashnod #heddwch2019 a rhannu’ch delweddau ymhellach ar y cyfryngau cymdeithasol. Medrwch ddanfon copi o’ch llun / poster at Yr Urdd trwy ddefnyddio [heddwch@urdd.org](mailto:heddwch@urdd.org).

**Gweithredu**

* Gallwch bostio neges o gefnogaeth i deuluoedd Parkland yma: [www.prod.facebook.com/StandWithParkland/](http://www.prod.facebook.com/StandWithParkland/)
* Beth am greu **neges o gefnogaeth ar fideo** i’w hanfon at bobl Parkland? Cofiwch ddefnyddio’r hashnod #heddwch2019. Gallwch anfon copi o’ch fideo at Yr Urdd trwy ddefnyddio [heddwch@urdd.org](mailto:heddwch@urdd.org).

Am ysbrydoliaeth, gweler y ffilm ganlynol o Dunblane: [www.facebook.com/watch/?v=675622949496051](http://www.facebook.com/watch/?v=675622949496051)